  Анжелика Тихонова корреспондент 10-тӥ оштолэзе 14 часын Ижкарын Чеберлыко киужъёсъя йӧскалык центрын Ува ёросысь Узей-Тукля гуртысь Кибашлыослэн юртысьтызы ӧнерчиослэн ужъёсынызы «Вадор кӧкы» адӟытон усьтӥськоз. Со сярысь ужъюртлэн «ВКонтакте» мерлыко вотэсысь огиназ ивортэмын. Ува ёросысь Узей-Тукляысь Кибашлыослэн юртазы пӧртэм киужъёс утисько но азинтӥсько. Со пӧлын вашкала амалъёс - пуэз вӧлон, вышкы лэсьтон, куиськон, вуриськон, кызьпу туен вырон. Озьы ик выльёсыз киужъёс - гобелен, художественной роспись, керамика, удмурт калык инструментъёс лэсьтон, туала костюм кылдытон - азинско. Кибашлыослэн юртазы тыршисьёс удмурт мифология но калык сям-йылолъёс, осконъёс вылэ пыкъяськыса ужало, со сяна, трос ужъёссы Ува ёросъя экспедициосын люкам этнографи материалъёсъя лэсьтэмын. Бадӟым саклык висъяло воршудъёслы но. Ува ёросын соос 16 лыдъясько. Тужгес бадӟымез – Тукля воршуд. Солы сӥзьыса, «Тукля выл», «Гуждор», «Ву выльдон», «Выль ӝук» шулдыръяськонъёс радъяло. Тукля выжылэн воршуд пудо-животэз ӟазег луэ. Солэсь туссэ кибашлыослэн трос ужъёсысьтызы адӟыны луэ.  Пусъём, южтолэзе Чеберлыко киужъёсъя йӧскалык центрын Узей-Тукля гуртысь Кибашлыослэн юртэнызы кивалтӥсьлэн, Удмуртиысь калык суредасьлэн Геннадий Сидоровлэн нимаз адӟытонэз ужаз. Тодэ вайытом, 19-тӥ оштолэзе Пичи Пургаын удмурт калык дӥсья «Учке мынэсьтым дэремме» III элькун фестиваль-конкурс ортчоз.  Тегъёс: Лулчеберет Ува адӟытон киуж воршудъёс  